钦定古今图书集成/明伦汇编/官常典/第100卷 > 兴献皇帝祐杬
## 钦定古今图书集成/明伦汇编/官常典/第100卷 > 兴献皇帝祐杬

按《明外史》本传：“宪宗皇帝十三子，长悼恭太子祐极，
次孝宗兴献皇帝祐杬，宪宗第三子，母邵贵妃，进称
寿安皇太后。成化二十二年封兴王，弘治四年建邸
德安，已改安陆。七年之藩，舟次龙江，有慈乌数万绕
舟，至黄州复然，人以为瑞。谢疏陈五事，孝宗嘉之，赐
予异诸藩。祐杬嗜诗书，绝珍玩，不畜女乐，非公宴不”
设牲醴。楚俗尚巫觋而轻医药，乃选良方布各郡，设
药饵以济病者。长史张景明献《六益》于王，赐之金帛，
曰：“吾以此悬宫门矣。”邸旁有台曰“阳春”，数与群臣宾
从登临赋诗。正德十四年薨，谥曰献王。薨二年而武
宗崩，召世子入嗣，是为世宗。礼臣毛澄等援汉定陶、
宋濮王故事。考孝宗改称祐杬，为皇叔父兴献大王，
王妃蒋为皇叔母。帝命集议，未决。进士张璁上书请
帝兴献王，帝大悦。会王妃至自安陆，止通州不入。帝
恚甚，启张太后，欲避天子位，奉王妃归藩。群臣惶愳。
太后命进王为兴献帝，妃为兴国后，璁更为“大礼。”或
问以进，而主事霍韬、桂萼、给事中熊浃议与璁合。帝
益心动，谕辅臣杨廷和、蒋冕、毛纪帝后加称皇。廷和
等不奉诏，合廷臣争之，未决。嘉靖元年，禁中火。廷和
及给事中邓继曾、朱鸣阳引五行五事为废礼之证。
乃辍称皇议，加称本生父。兴献帝设安陆祠署，视祖
陵。用太常卿汪举议，祭用十二笾，豆乐用八佾。帝心
终不慊。璁益引都御史席书、吏部郎方献夫及黄绾、
黄宗明疏为助。三年三月加称帝为本生皇考恭穆
献皇帝，兴国太后为本生母章圣皇太后建庙于奉
先殿侧，以席书为礼部尚书专其事。建室奉天殿西，
曰观德殿，祭如太庙。召璁、萼、献夫为翰林学士。修撰
吕柟、邹守益，少卿胡侍，御史段续、陈相皆以劾书等
得罪。璁、益言考孝宗称献皇帝本生父之妄。七月谕
去献皇帝本生号。九月，诏伯孝宗兄武宗称献皇帝
曰“皇考。”璁、萼等骤贵干进险谲者争以言礼希上意。
百户随金、录事钱子勋言献皇帝宜迁葬天寿山。帝
谓不宜泄王气，乃止。尊陵名曰显陵，黄屋监卫如七
陵。光禄署丞何渊请立世室太庙。七年命璁等集《明
伦大典》。复追论廷和等罪，加上尊谥恭睿渊仁宽穆
纯圣献皇帝。亲制《显陵碑》，封松林山为纯德山，从祀
方泽，次五镇。以安陆州为承天府。十七年四月，通州
同知丰坊请加尊皇考庙号，称宗以配上帝。是月，加
上尊谥知天守道洪德渊仁宽穆纯圣恭俭敬文献
皇帝，庙号睿宗，祔太庙。其年十二月，太后崩，上尊谥
曰慈孝贞顺仁敬诚一安天诞圣献皇后。初，杨廷和
等议以益王次子崇仁王厚炫为兴王，奉献王祀。帝
不允封除。初，献帝有长子厚熙，生五日而卒。嘉靖四
年赠岳王，谥“怀。”